Prijedlog UREDBE VIJEĆA o izmjeni Uredbe (EZ, Euratom) br. 1150/2000 o provedbi Odluke 2007/436/EZ, Euratom o sustavu vlastitih sredstava Zajednica /* COM/2014/0704 final - 2014/0332 (CNS) */





OBRAZLOŽENJE 1. KONTEKST PRIJEDLOGA Usklađenja nacionalnih doprinosa država članica (vlastita sredstva) temeljenih na porezu na dodanu vrijednost (PDV) i bruto nacionalnom dohotku (BND), koji se u Uredbi br. 1150/2000 navode kao „sredstva od PDV-a i dodatna sredstva”, u odnosu na financiranje proračuna Unije provode se svake godine prvog radnog dana u prosincu. Ta se usklađenja razlikuju iz godine u godinu. Na temelju podataka izračunanih u 2014. iznosi usklađenja vlastitih sredstava temeljenih na BND-u, na temelju kojih neke države članice moraju staviti na raspolaganje dodatne iznose, mogu biti iznimno visoki zbog znatnih revizija podataka o BND-u za prethodne godine koje provode države članice. Budući da države članice Komisiji dostavljaju osnovne podatke, ukupni skup podataka s učinkom na vlastita sredstva za sve države članice poznat je tek u listopadu svake godine. U skladu s važećim pravilima iz Uredbe br. 1150/2000 iznosi tih usklađenja moraju se staviti na raspolaganje prvog radnog dana u prosincu. Ne postoji diskrecijsko pravo utvrđivanja kasnijeg datuma. Države članice mogu se posebice krajem financijske godine, i ako su dotični iznosi vrlo visoki, zbog toga naći u teškoj proračunskoj situaciji te to može značiti značajan rizik za njihovu gospodarsku ili financijsku stabilnost. 2. SADRŽAJ PRIJEDLOGA Ako je ukupni iznos iznimno visok, države članice mogu stoga u sljedećim okolnostima staviti na raspolaganje iznos koji proizlazi iz tih usklađenja (saldâ PDV-a i BND-a) u bilo kojem trenutku u razdoblju od prvog radnog dana u prosincu i prvog radnog dana u rujnu sljedeće godine: (a) prekoračenje pojedinačnog praga: ako prema trenutačnim proračunskim podacima iznos saldâ PDV-a i BND-a bilo koje države članice premašuje dvije mjesečne dvanaestine u obliku kojih ta država članica stavlja na raspolaganje sredstva od PDV-a i dodatna sredstva, uzimajući u obzir učinak koji na ta sredstva ima korekcija proračunskih neravnoteža koja je odobrena Ujedinjenoj Kraljevini ili (b) prekoračenje ukupnog praga: ako prema trenutačnim proračunskim podacima ukupni iznos usklađenja u pogledu svih država članica premašuje polovinu uobičajene dvanaestine u obliku koje sve države članice stavljaju na raspolaganje vlastita sredstva temeljena na PDV-u i BND-u, uzimajući u obzir učinak koji na ta sredstava ima korekcija proračunskih neravnoteža koja je odobrena Ujedinjenoj Kraljevini. Četiri države članice imale bi pravo u 2014. odgoditi stavljanje sredstava na raspolaganje jer se prekoračuje pojedinačni prag (više od dvije uobičajene dvanaestine). Kada je riječ o ostalim godinama od 2002., samo bi u 2007. dvije države članice imale na to pravo. No kako se u 2014. prekoračuje i ukupni prag (saldâ PDV-a i BND-a za sve države članice iznose 9,5 milijardi EUR, dok je polovina uobičajene dvanaestine manja od 5 milijardi EUR), sve države članice mogu odgoditi stavljanje na raspolaganje tih saldâ. U pogledu svih ostalih godina od 2004. ukupni prag prekoračen je samo 2007. Ova izmjena primjenjuju se već na saldâ PDV-a i BND-a koja se knjiže na račun Komisije prvog radnog dana u prosincu 2014. Svaka država članica koja u potpunosti ili djelomično odgodi stavljanje na raspolaganje iznosa usklađenja trebala bi pravovremeno i u svakom slučaju prije prvog radnog dana u prosincu Komisiju obavijestiti o datumu odnosno datumima na koje će se odgovarajući iznosi staviti na raspolaganje. Taj datum odnosno ti datumi pravno su obvezujući. U skladu s time, zbog svakog kašnjenja u stavljanju na raspolaganje iznosa usklađenja u odnosu na datum odnosno datume o kojima je Komisija obaviještena plaćaju se kamate u skladu s uvjetima iz članka 11. Uredbe (EZ, Euratom) br. 1150/2000. Uredba (EZ, Euratom) br. 1150/2000 bit će retroaktivno stavljena izvan snage Uredbom 609/2014[1]. Stoga bi se izmjene iz ovog prijedloga trebale uzeti u obzir u okviru prijedloga izmjene Uredbe 609/2014, koji se Komisija obvezala podnijeti do kraja ožujka 2015[2]. 2014/0332 (CNS) Prijedlog UREDBE VIJEĆA o izmjeni Uredbe (EZ, Euratom) br. 1150/2000 o provedbi Odluke 2007/436/EZ, Euratom o sustavu vlastitih sredstava Zajednica VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 322. stavak 2., uzimajući u obzir Ugovor o osnivanju Europske zajednice za atomsku energiju, a posebno njegov članak 106.a, uzimajući u obzir prijedlog Europske komisije, uzimajući u obzir mišljenje Europskog parlamenta[3], uzimajući u obzir mišljenje Europskog revizorskog suda[4], budući da: (1) U skladu s člankom 10. stavcima 4. do 8. Uredbe (EZ, Euratom) br. 1150/2000[5] Komisija bi trebala izračunati iznose usklađenja vlastitih sredstava iz članka 2. stavka 1. točaka (b) i (c) Odluke Vijeća 2007/436/EZ, Euratom o sustavu vlastitih sredstava Zajednica[6] (sredstva od PDV-a i sredstva temeljena na BND-u koja se dalje u tekstu navode kao dodatna sredstva) te bi o tome pravovremeno trebala obavijestiti države članice kako bi one iznose tih usklađenja mogle knjižiti na račun Komisije iz članka 9. stavka 1. Uredbe (EZ, Euratom) br. 1150/2000 prvog radnog dana u prosincu. (2) U iznimnim okolnostima iznosi tih usklađenja mogu biti vrlo visoki te mogu znatno premašiti, u pogledu nekih država članica, dvije mjesečne dvanaestine u obliku kojih se stavljaju na raspolaganje sredstva od PDV-a i dodatna sredstva, i ukupno za sve države članice polovinu ukupnih mjesečnih dvanaestina. (3) Obveza stavljanja na raspolaganje takvih visokih iznosa može nekim državama članicama predstavljati visok financijski teret, čime se dotičnoj državi može nametnuti znatan fiskalni pritisak, posebno krajem godine. (4) Stoga bi države članice trebale imati mogućnost odgode stavljanja na raspolaganje tih iznosa do prvog radnog dana u rujnu sljedeće godine ako su ispunjeni određeni uvjeti. (5) Svaka država članica koja odluči primijeniti tu mogućnost trebala bi dovoljno prije prvog radnog dana u prosincu Komisiju obavijestiti o datumu odnosno datumima na koje će se iznosi usklađenja staviti na raspolaganje kako bi se omogućilo učinkovito upravljanje gotovinskim sredstvima Unije. Zbog svakog kašnjenja u stavljanju na raspolaganje iznosa usklađenja na datum odnosno datume o kojima je Komisija obaviještena trebale bi se plaćati kamate u skladu s uvjetima iz članka 11. Uredbe (EZ, Euratom) br. 1150/2000. (6) Ta bi se mogućnost prvi put trebala primijeniti na iznose usklađenja koji bi se u skladu s Uredbom (EZ, Euratom) br. 1150/2000 trebali knjižiti na račun Komisije prvog radnog dana u prosincu 2014. (7) Uredbu (EZ, Euratom) br. 1150/2000 trebalo bi stoga na odgovarajući način izmijeniti, DONIJELO JE OVU UREDBU: Članak 1. Uredba (EZ, Euratom) br. 1150/2000 mijenja se kako slijedi: U članku 10. umeće se novi stavak 7.a: „7.a Odstupajući od stavaka 4. do 7. ovog članka, država članica može knjižiti na račun iz članka 9. stavka 1. ove Uredbe iznose koje tereti Komisija u skladu s ovim stavcima do prvog radnog dana u rujnu sljedeće godine ako je ispunjen jedan od sljedećih uvjeta: (a) ako bi predmetna država članica trebala na račun iz članka 9. stavka 1. ove Uredbe prvog radnog dana u prosincu knjižiti iznos koji premašuje dvije dvanaestine ukupnih iznosa za tu državu članicu u proračunu za sredstva od PDV-a i dodatna sredstva, kako se navodi u stavku 3. prvom podstavku ovog članka, koji se primjenjuje na dan 15. studenoga iste godine ili (b) ako bi države članice ukupno trebale na račun iz članka 9. stavka 1. ove Uredbe prvog radnog dana u prosincu knjižiti ukupni iznos koji premašuje polovinu jedne dvanaestine ukupnih iznosa u proračunu za sredstva od PDV-a i dodatna sredstva, kako se navodi u stavku 3. prvom podstavku ovog članka i primjenjujući devizni tečaj utvrđen tim podstavkom, koji se primjenjuje na dan 15. studenoga iste godine. Države članice mogu primijeniti prvi podstavak samo ako su prije prvog radnog dana u prosincu obavijestile Komisiju o svojoj odluci i o datumu odnosno datumima na koje će se iznosi usklađenja knjižiti na račun iz članka 9. stavka 1. ove Uredbe. Za svako kašnjenje u knjiženju iznosa usklađenja na račun iz članka 9. stavka 1. ove Uredbe u odnosu na datum odnosno datume o kojima je Komisija obaviještena na temelju drugog podstavka predmetna država članica dužna je platiti kamate u skladu s uvjetima iz članka 11. ove Uredbe.” Članak 2. Ova Uredba stupa na snagu sljedećeg dana od dana objave u Službenom listu Europske unije. Primjenjuje se na iznose koji se na račun iz članka 9. stavka 1. Uredbe (EZ, Euratom) br. 1150/2000 knjiže nakon 30. studenoga 2014. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu Za Vijeće Predsjednik ZAKONODAVNI FINANCIJSKI IZVJEŠTAJ 1. NAZIV PRIJEDLOGA: 2. PRORAČUNSKE LINIJE: Poglavlje i članak: Iznos predviđen u proračunu za dotičnu godinu: 3. FINANCIJSKI UTJECAJ ¨ Prijedlog nema financijski utjecaj ¨ Prijedlog nema financijski utjecaj na rashode, ali ima sljedeći financijski utjecaj na prihode: (milijuna EUR do 1 decimalnog mjesta) || || Proračunska linija || Prihodi[7] || Dvanaestomjesečno razdoblje, počevši od dd/mm/gggg || [godina n] Članak || Utjecaj na vlastita sredstva || || Članak || Utjecaj na vlastita sredstva || || Stanje nakon djelovanja || [n+1] || [n+2] || [n+3] || [n+4] || [n+5] Članak || || || || || Članak || || || || || 4. MJERE ZA SPRJEČAVANJE PRIJEVARA 5. DRUGE NAPOMENE Izmjenama se predviđa mogućnost da države članice iznose usklađenja sredstava od PDV-a i dodatnih sredstava (poglavlja 31. i 32.) stave na raspolaganje u obrocima, pod uvjetom da je ukupni iznos iznimno velik (prekoračenje pojedinačnog ili ukupnog praga). Ako se države članice budu koristile tom mogućnosti, to može rezultirati činjenicom da se vlastita sredstva iz 2014. stave na raspolaganje u 2015. Teško je unaprijed predvidjeti u kojoj bi se mjeri države članice mogle odlučiti na odgodu plaćanja. Pragovi se vrlo vjerojatno neće premašivati svake godine. No nemoguće je predvidjeti hoće li se to dogoditi. [1] Uredba Vijeća (EU, Euratom) br. 609/2014 od 26. svibnja 2014. o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom (preinačeno). [2] Sadržaj zajedničke izjave iz zapisnika Vijeća od 26. svibnja 2014.: „Vijeće i Komisija suglasni su da će Komisija najkasnije do kraja ožujka 2015. podnijeti prijedlog za članak 12. Uredbe Vijeća o metodama i postupku za stavljanje na raspolaganje tradicionalnih vlastitih sredstava i vlastitih sredstava koja se temelje na PDV-u i BND-u te o mjerama za zadovoljavanje potreba za gotovinom kako bi se omogućila revizija postupka za izračunavanje kamate na sredstva koja su stavljena na raspolaganje sa zakašnjenjem. Nadalje, kamatne stope poštuju načelo proporcionalnosti istovremeno osiguravajući nesmetano funkcioniranje sustava za zadovoljavanje potreba za gotovinom.” [3] SL C , , str. . [4] SL C , , str. . [5] SL L 130, 31.5.2000., str. 1. [6] SL L 163, 23.6.2007., str. 17. [7] U slučaju tradicionalnih vlastitih sredstava (poljoprivredne pristojbe, pristojbe na šećer, carine), navedeni iznosi moraju biti neto iznosi, tj. bruto iznosi umanjeni za 25 % na ime troškova naplate.